భారత్‌ చాలా స్మార్ట్‌ గురూ!
- రోజురోజుకు పెరుగుతున్న పెద్దఫోన్ల వాడకం
-  ప్రతి ఏడింటిలో ఒకటి ఇక్కడే అమ్ముడవుతోంది
- 2020 నాటికి దేశంలో సగం అమ్మకాలు స్మార్ట్‌ఫోన్లదే..
- ప్రోత్సహిస్తున్న తక్కువ ధరలు, స్థానిక తయారీ, చౌక టెలికాం సేవలు
-  అసోచామ్‌-కేపీఎంజీ సంయుక్త అధ్యయనం వెల్లడి
               న్యూఢిల్లీ: భారత్‌లో స్మార్ట్‌ఫోన్లపై మోజు అంతకంతకు పెరుగుతోందని ఒక అధ్యయనంలో తేలింది. దేశీయంగా ఈ తరహా ఫోన్ల తయారీ పెరగడం, స్మార్ట్‌ఫోన్ల ధరలు దిగిరావడం, టెలికాం సేవలు విస్తరిస్తుండడం, డేటా చార్జీలు తగ్గడం తదితరాలు దేశీయంగా స్మార్ట్‌ఫోన్ల వాడకం పెరిగేందుకు దోహదం చేస్తున్నాయని అసోచామ్‌-కేపీజీఎంజీలు తమ సంయుక్త అధ్యయనంలో తేల్చాయి. ఫలితంగా ప్రపంచ వ్యాప్తంగా అమ్ముడవుతున్న ప్రతి ఏడు స్మార్ట్‌ఫోన్లలో ఒకటి భారత్‌లోనే అమ్ముడవుతున్నట్లు విశ్లేషించింది. దీనికి తోడు 2019 నాటికి ప్రపంచ స్మార్ట్‌ఫోన్ల మార్కెట్‌లో భారత్‌ 13.5 శాతం వాటాను సొంతం చేసుకోనున్నట్లు తెలిపింది. 2020 నాటికి మొత్తం అమ్మకాలలో సగం వాటా స్మార్ట్‌ఫోన్లదే కానుందని లెక్కగట్టింది. దేశంలో మొబైల్‌ హ్యాండ్‌సెట్ల మార్కెట్‌ వేగంగా అభివృద్ధి చెందుతోందని తెలిపింది. గత నాలుగేళ్లుగా ఫోన్ల విక్రయాలు దాదాపు 14 శాతం మేర పెరుగుతూ వచ్చినట్లు వివరించింది. పట్టణ ప్రాంతల్లో స్మార్ట్‌ఫోన్ల వాడకం సంతృప్తికర స్థాయికి చేరుకుందనీ.. దీంతో సంస్థలు గ్రామీణ భారతంలో తమ వృద్ధిని కొనసాగించేందుకు దృష్టి పెడుతున్నట్లు తెలిపింది. 2015 స్మార్ట్‌ఫోన్ల విక్రయాల మార్కెట్లో భారత్‌ వాటా 7.6 శాతంగా నిలిచినట్లు పేర్కొంది. గత అయిదేండ్ల కాలంలో దేశీయ స్మార్ట్‌ఫోన్ల తయారీ సంస్థలు అద్భుతమైన పనితీరును ప్రదర్శించినట్లు అధ్యయనం విశ్లేషించింది. గత ఆర్థిక సంవత్సరంలో భారత మొబైల్‌ తయారీ సంస్థలు 11 కోట్ల ఫోన్లను ఉత్పత్తి చేశాయని వీటి విలువ రూ.54,000 కోట్లని వివరించింది. ఇది ఏడాది ప్రాతిపదికన మొబైల్‌ ఫోన్ల ఉత్పత్తిలో 83 శాతం వృద్ధిని, వాటి విలువ పరంగా 186 శాతం వృద్ధి నమోదు చేసిందనడానికి నిదర్శనం అని తెలిపింది. 2015 ఆర్థిక సంవత్సరంలో మొత్తం 30 కోట్ల హ్యాండ్‌సెట్ల అమ్మకాలు నమోదవగా వీటిలో స్మార్ట్‌ ఫోన్ల వాటా 11.40 కోట్లుగా నిలిచింది. ఇది అంతకు ముందు అమ్మకాల కంటే 38 శాతం మేర అధికమని తెలిపింది.
మీ స్నేహితులకు రికమెండ్ చెయ్యండి